Komisijos reglamentas (EB) Nr. 1825/97
1997 m. rugsėjo 22 d.
iš dalies keičiantis tam tikras sumas ekiu, Tarybos reglamente (EEB) Nr. 790/89 riešutų ir saldžiavaisio pupmedžio vaisių sektoriui nustatytas pasikeitus bendrojoje žemės ūkio politikoje taikytiniems perskaičiavimo kursams, ir iš dalies keičiantis Reglamentą (EB) Nr. 1363/95
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 28 d. Tarybos reglamentą (EEB) Nr. 3813/92 dėl bendrojoje žemės ūkio politikoje taikytino apskaitos vieneto ir perskaičiavimo kursų [1] su paskutiniais pakeitimais, padarytais Reglamentu (EB) Nr. 150/95 [2], ypač į jo 7 straipsnį,
kadangi 1972 m. gegužės 18 d. Tarybos reglamento (EEB) Nr. 1035/72 dėl bendro vaisių ir daržovių rinkos organizavimo [3] su paskutiniais pakeitimais, padarytais Komisijos reglamentu (EB) Nr. 1363/95 [4], 14b straipsnio 1 dalyje numatyta, kad valstybės narės tam tikromis sąlygomis gali suteikti papildomą vienodo dydžio pagalbą gamintojų organizacijoms riešutų ir saldžiavaisio pupmedžio vaisių sektoriuje steigtis; kadangi Tarybos reglamento (EEB) Nr. 790/89 [5] su paskutiniais pakeitimais, padarytais Reglamentu (EB) Nr. 1363/95, 1 straipsnyje nustatoma 60, 70 arba 75 ekiu už toną pagalbos suma atsižvelgiant į konkretų atvejį; kadangi Reglamento (EB) Nr. 1363/95 5 straipsniu nuo 1996 m. sausio 1 d., kuri laikoma pirmuoju operatyviniu įvykiu (perskaičiavimo kurso taikymo data) po 1995 m. vasario 1 d., kai buvo panaikintas žemės ūkio perskaičiavimo kursui taikytas korekcijos koeficientas, šios sumos buvo pakeistos į atitinkamai 72,45, 84,53 ir 90,56 ekiu už toną;
kadangi, remiantis Reglamentu (EB) Nr. 1035/72 14b straipsnio 2 dalimi dėl laikotarpio iki 1993 m. gruodžio 31 d. ir to paties reglamento 36 straipsnio 2 dalimi dėl laikotarpio nuo 1994 m. sausio 1 d., papildomos vienodo dydžio pagalbos Bendrijos finansavimas iš Europos žemės ūkio orientavimo ir garantijų fondo (EŽŪOGF) yra išskirtinė EŽŪOGF Orientavimo skyriaus atsakomybė;
kadangi, remiantis tuo, kas pirmiau paminėta, ir Reglamento (EEB) Nr. 3813/92 3 straipsnio 2 dalimi (1995 m. sausio 31 d. variantu) bei 6 straipsnio 3 dalimi, į nacionalines valiutas perskaičiuojant pirmiau minėtas sumas ekiu nuo 1993 m. sausio 1 d. iki 1995 m. gruodžio 31 d. buvo taikomas žemės ūkio perskaičiavimo kursas, galiojantis metų, kuriais buvo priimtas sprendimas suteikti pagalbą, sausio 1 d;
kadangi ši padėtis ir Prancūzijos franko perkainojimas 1993 ir 1994 metais nulėmė tai, kad nuo 1993 m. sausio 1 d. iki 1995 m. gruodžio 31 d. buvo sumažintas anksčiau Prancūzijoje taikytas perskaičiavimo kursas;
kadangi, remiantis Reglamento (EEB) Nr. 3813/92 7 straipsniu, Prancūzija paprašė, kad 1993, 1994 ir 1995 metams būtų padidintos pirmiau minėtos 60, 70 ir 75 ekiu už toną sumos; kadangi šis prašymas turėtų būti įvykdytas; tačiau kadangi, siekiant gero ekonominio sektoriaus valdymo ir atsižvelgiant į laikotarpį, kuriam šios sumos padidinamos, atitinkamoms valstybėms narėms turėtų būti leidžiama pasirinkti, ar taikyti šį sumažinimą;
kadangi priemones, taikytas remiantis Reglamento (EEB) Nr. 3813/92 7 straipsniu, Komisija priėmė to reglamento 12 straipsnyje nustatyta tvarka; kadangi dėl to taikytina 1996 m. spalio 28 d. Tarybos reglamento (EB) Nr. 2200/96 dėl bendro vaisių ir daržovių rinkos organizavimo [6] 46 straipsnyje nustatyta tvarka;
kadangi Reglamento (EEB) Nr. 3813/92 13 straipsnio 2 dalis taikoma tik toms kainoms ir sumoms ekiu, kurių ekvivalentams nacionaline valiuta 1995 m. sausio 31 d. buvo taikytas žemės ūkio perskaičiavimo kursų korekcijos koeficientas; kadangi Reglamento (EEB) Nr. 790/89 1 straipsnyje nurodytos sumos nebuvo įtakotos; kadangi buvo klaidinga pakeisti sumas, nurodytas Reglamento (EB) Nr. 1363/95 5 straipsnio 1 dalyje; kadangi dėl to tą nuostatą reikėtų panaikinti; kadangi, atsižvelgiant į įgytas teises, šis panaikinimas neturėtų būti taikomas pagalbai, kurią buvo nuspręsta suteikti anksčiau nei įsigaliojo šis reglamentas;
kadangi tam, kad dėl piktnaudžiavimo nebūtų suteikta pernelyg didelė pagalba, šis reglamentas įsigalioja nedelsiant;
kadangi šiame reglamente numatytos priemonės atitinka Vaisių ir daržovių verslo komiteto nuomonę,
PRIĖMĖ ŠĮ REGLAMENTĄ:
1 straipsnis
1. Suteikiant Reglamento (EEB) Nr. 1035/72 14b straipsnio 1 dalyje numatytą papildomą vienodo dydžio pagalbą, Reglamento (EEB) Nr. 790/89 1 straipsnyje nurodytos 72,45, 84,53 ir 90,56 ekiu sumos pakeičiamos atitinkamai 72,06, 84,07 ir 90,07 ekiu sumomis, kai kalbama apie pagalbą, kurią nusprendžiama suteikti įsigaliojus šiam reglamentui.
2. Reglamento (EB) Nr. 1363/95 5 straipsnio 1 dalis panaikinama.
2 straipsnis
Pirmiau minėtą pagalbą suteikiant 1993, 1994 arba 1995 metams, valstybės narės pirmiau minėtas sumas gali pakeisti:
- atitinkamai 71,07, 82,91 ir 88,84 ekiu, kalbant apie pagalbą, kurią buvo nuspręstą skirti 1993 m., ir
- atitinkamai 72,06, 84,07 ir 90,07 ekiu, kalbant apie pagalbą, nuspręstą skirti 1994 m. arba 1995 m.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. rugsėjo 22 d.